Avainsanat

Tiivistelmä



Avainsanat

1. Maatalous — EMOTR — Tilien tarkastaminen ja hyväksyminen — Yhteisön lainsäädännön soveltamisessa ilmenneistä sääntöjenvastaisuuksista johtuva kieltäytyminen ottaa menoja vastattavaksi — Asianomainen jäsenvaltio kiistää sääntöjenvastaisuudet — Todistustaakka — Komission ja jäsenvaltion välisen todistustaakan jako — Jäsenvaltio, joka on rakenteeltaan liittovaltio — (Neuvoston asetuksen N:o 729/70 8 artiklan 1 kohta)

2. Jäsenvaltiot — Velvoitteet — Velvoite lojaaliin yhteistyöhön yhteisön toimielinten kanssa — Vastavuoroisuus — Todistustaakan jakoa koskevien sääntöjen soveltaminen EMOTR:n suorittamiin tilien tarkastamisiin ja hyväksymisiin liittyvissä oikeudenkäynneissä — (EY 10 artikla)

Tiivistelmä

1. EMOTR:n harjoittaman yhteisen maatalouspolitiikan rahoituksen alalla komission ei tarvitse maatalouden yhteistä markkinajärjestelyä koskevien sääntöjen rikkomisen osoittamiseksi näyttää tyhjentävästi jäsenvaltioiden viranomaisten suorittamien tarkastusten riittämättömyyttä tai niiden esittämien lukujen sääntöjenvastaisuutta, vaan sen on esitettävä näyttö vakavasta ja perustellusta epäilyksestä kyseisten tarkastusten tai lukujen suhteen. Tämä komission näyttövaatimuksen keventäminen johtuu siitä, että jäsenvaltio pystyy parhaiten keräämään ja tarkistamaan EMOTR:n tilien tarkastamiseksi ja hyväksymiseksi tarvittavat tiedot ja sen on esitettävä yksityiskohtaisempi ja täydellisempi näyttö näiden tarkastusten tai lukujen todenperäisyydestä ja tarvittaessa komission väitteiden paikkansapitämättömyydestä.

Kyseisiä sääntöjä todistustaakan jakamisesta komission ja jäsenvaltioiden välillä sovelletaan jäsenvaltion sisäisestä rakenteesta riippumatta. Jäsenvaltiot ovat nimittäin itse vastuussa maatalouden yhteisen markkinajärjestelyn sääntöjen rikkomisesta, kuten käy ilmi yhteisen maatalouspolitiikan rahoituksesta annetun asetuksen N:o 729/70 8 artiklan 1 kohdasta. Näin ollen – samalla tavoin kuin komission asiana ei ole lausua toimivallan jakautumisesta kunkin jäsenvaltion sisäistä toimivallanjakoa koskevien sääntöjen mukaisesti eikä velvoitteista, joita sellaisen valtion viranomaisilla, joka on rakenteeltaan liittovaltio, ja osavaltioiden viranomaisilla voi olla – tämä sama toimivallan jakautuminen ei voi olla riittävä syy muuttaa niitä velvollisuuksia, jotka jäsenvaltioilla on yhteisöön nähden maatalouden yhteisen markkinajärjestelyn sääntöjen rikkomista koskevan todistustaakan jaon yhteydessä

(ks. 58–60 kohta)

2. EY 10 artiklasta seuraava lojaalin yhteistyön periaate, josta seuraa jäsenvaltioille velvollisuus toteuttaa kaikki toimenpiteet yhteisön oikeuden ulottuvuuden ja tehokkuuden takaamiseksi ja jolla asetetaan yhteisön toimielimille vastavuoroisia velvoitteita toimia lojaalissa yhteistyössä jäsenvaltioiden kanssa, ilmenee todistustaakan jakoon liittyvissä säännöissä, joita sovelletaan EMOTR:n suorittamiin tilien tarkastamisiin ja hyväksymisiin liittyvissä oikeudenkäynneissä. Mainituissa säännöissä näet – sekä komissiolta että jäsenvaltioilta edellytetyn aktiivisen osallistumisen johdosta – edistetään näiden elinten välistä lojaalista yhteistyötä arvioitaessa, onko maatalouden yhteisen markkinajärjestelyn sääntöjä rikottu. Tästä seuraa, että todistustaakan jakoa koskevien sääntöjen oikea soveltaminen sisältää periaatteessa sen, että EY 10 artiklaa noudatetaan.

(ks. 79–81 kohta)